Diari Oficial de la Generalitat Valenciana


Sumari del DOGV 9534, del 15-02-2023 (2023/1444)

DECRET 12/2023, de 10 de febrer, del Consell, pel qual es declaren zones especials de conservació (ZEC) els llocs d'importància comunitària (LIC) Llacuna de Salinas, Saler i Cabecicos de Villena, Maigmó i Serres de la Foia de Castalla, Arenal de Petrer, Serra de Salinas, i s'aprova la norma de gestió d'aquests ZEC i de les zones d'especial protecció per a les aus (ZEPA) Serra de Salinas, Maigmó i Serres de la Foia de Castalla, Riu Montnegre i Cabeçó d'Or i la Grana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/02/10/12/dof/vci/html**

### Dades del document

Número de DOGV
:   9534

Data del DOGV
:   15-02-2023

Secció del DOGV
:   I. DISPOSICIONS GENERALS

Número del document
:   2023/1444


Data del document
:   10-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació
    * reserva natural

DECRET 12/2023, de 10 de febrer, del Consell, pel qual es declaren zones especials de conservació (ZEC) els llocs d'importància comunitària (LIC) Llacuna de Salinas, Saler i Cabecicos de Villena, Maigmó i Serres de la Foia de Castalla, Arenal de Petrer, Serra de Salinas, i s'aprova la norma de gestió d'aquests ZEC i de les zones d'especial protecció per a les aus (ZEPA) Serra de Salinas, Maigmó i Serres de la Foia de Castalla, Riu Montnegre i Cabeçó d'Or i la Grana. [2023/1444]  
  
  
Preàmbul  
Natura 2000 és una xarxa ecològica europea a la qual han de contribuir tots els estats membres de la Unió Europea aportant els espais que presenten mostres importants dels hàbitats naturals i hàbitats d'espècies que s'han considerat rellevants, en un context europeu, per diverses raons. L'objectiu final de la Xarxa Natura 2000 és contribuir al fet que aquestes mostres de la biodiversitat assolisquen o mantinguen un estat de conservació favorable en tot el territori de la Unió. Els espais que conformen aquesta xarxa són les zones d'especial protecció per a les aus (ZEPA), els llocs d'importància comunitària (LIC) i les zones especials de conservació (ZEC).  
  
El Consell, en l'Acord de 10 de juliol de 2001, va aprovar la llista i la delimitació dels llocs d'importància comunitària (LIC) que havien de ser proposats a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE, del Consell, de 21 de maig de 1992, relativa a la conservació dels hàbitats naturals i de la fauna i la flora silvestres. Aquesta llista incloïa els espais de Llacuna de Salinas (ES5212006), Saler i Cabecicos de Villena (ES5212007), Maigmó i Serres de la Foia de Castalla (ES5212008), Arenal de Petrer (ES5212010) i Serra de Salinas (ES5213039). La inclusió d'aquests espais en la Xarxa Natura 2000 es va confirmar posteriorment amb la Decisió de la Comissió Europea de 19 de juliol de 2006, per la qual s'adopta, de conformitat amb la Directiva 92/43/CEE, del Consell, la Llista de llocs d'importància comunitària de la regió biogeogràfica mediterrània (notificada amb el número C (2006) 3261).  
Posteriorment, l'Acord de 5 de juny de 2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana, va declarar zona d'especial protecció per a les aus (ZEPA) els espais Serra de Salinas (ES0000457), Maigmó i Serres de la Foia de Castalla (ES0000458), Riu Montnegre (ES0000460) i Cabeçó d'Or i la Grana (ES0000463), de conformitat amb el que s'estableix en la Directiva 79/409/CEE, relativa a la conservació de les aus silvestres, hui substituïda per la versió codificada, això és, per la Directiva 2009/147/CE, del Parlament i del Consell, de 30 de novembre de 2009, relativa a la conservació de les aus silvestres (versió codificada).  
  
Els esmentats llocs d'importància comunitària s'han de declarar zones especials de conservació (ZEC), de conformitat amb el que estableixen l'article 4.4 de la Directiva 92/43/CEE i l'article 43.3 de la Llei bàsica estatal 42/2007, de 13 de desembre, del patrimoni natural i de la biodiversitat, així com l'article 29 bis 4 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana. Aquesta declaració ha d'anar acompanyada de l'aprovació de les mesures de conservació que siguen necessàries per a respondre a les exigències ecològiques dels hàbitats i les espècies que van motivar la inclusió d'aquests llocs en la Xarxa Natura 2000, perquè així s'ha establit en l'article 6.1 de la Directiva 92/43/CEE. De la mateixa manera, la Directiva d'aus silvestres també exigeix que en les ZEPA s'establisquen mesures de conservació dels hàbitats de les espècies que n'han motivat la declaració a fi de procurar-ne la supervivència i la reproducció. Les dues exigències s'han recollit en la legislació estatal, en concret en els articles 43.3 i 44 de la Llei 42/2007 i, també en la legislació autonòmica, això és, en els articles 14 quater 1.a i 29 bis 4 de la Llei 11/1994, de 27 de desembre. Del que s'estableix en la llei valenciana, es desprén que aquestes mesures de conservació han d'estar integrades en les denominades normes de gestió, les quals són equivalents als plans o els instruments de gestió esmentats en l'article 46.1 de la Llei 42/2007. Aquestes normes de gestió han de recollir també les mesures necessàries per a evitar la deterioració dels hàbitats i les alteracions de les espècies que hagen motivat la inclusió d'aquests espais en la Xarxa Natura 2000.  
  
Aquest decret, doncs, declara ZEC els LIC esmentats i aprova la norma de gestió que regirà en aquestes ZEC, així com en la ZEPA. Aquesta norma de gestió s'ha dissenyat tenint en compte les exigències que s'estableixen respecte del seu contingut tant en la Llei 42/2007 (art. 45.1) com en la Llei 11/1994 (article 47 ter). Tot això a l'empara de l'article 50.6 de l'Estatut d'Autonomia de la Comunitat Valenciana, que estableix la competència de la Generalitat per al desplegament legislatiu i l'execució de la legislació bàsica de l'Estat en matèria de medi ambient i per a dictar mesures addicionals de protecció.  
  
Aquest decret és coherent amb els principis de bona regulació que estableix l'article 129 de la Llei 39/2015, d'1 d'octubre, del procediment administratiu comú de les administracions públiques. En virtut dels principis de necessitat i eficàcia, aquest decret es justifica per raons d'interés general, com ara la protecció del medi ambient i del patrimoni natural de la Comunitat Valenciana, i més concretament la conservació dels hàbitats naturals i de la flora i la fauna silvestre, així com l'adopció de mesures de conservació que eviten la deterioració dels hàbitats i les alteracions de les espècies d'aquests espais que van motivar la seua inclusió en la Xarxa Natura 2000; així mateix, es considera que les disposicions que preveu el text normatiu i les actuacions que contenen les denominades normes de gestió són proporcionals als fins perseguits. Finalment, aquesta norma no estableix cap càrrega administrativa afegida, derivada de la seua aplicació.  
  
D'altra banda, i en virtut del principi de seguretat jurídica, la norma projectada és coherent amb la normativa comunitària esmentada, això és, la Directiva 92/43/CEE i la Directiva 2009/147/CE; amb la normativa estatal, constituïda per la Llei 42/2007, de 13 de desembre, del patrimoni natural i de la biodiversitat, i amb la normativa autonòmica, constituïda bàsicament per la Llei 11/1994, de 27 de desembre, d'espais naturals protegits de la Comunitat Valenciana.  
Quant al principi de transparència exigit en l'article 129.5 de la Llei 39/2015, en el procés d'elaboració d'aquest decret es va atorgar una importància especial al període de participació pública mitjançant l'exposició pública del projecte normatiu, audiència a les persones i els col·lectius interessats, així com a les corporacions locals afectades, i destaca la posada a la disposició de la ciutadania en la pàgina web de la Conselleria de la versió preliminar del projecte de decret, de l'estudi ambiental i territorial estratègic, del pla de participació pública i de la seua memòria tècnica. Així mateix, s'ha obtingut l'informe preceptiu de l'Advocacia de la Generalitat.  
Per tot això, complits els tràmits legals i procedimentals que preveu l'article 43 de la Llei 5/1983, de 30 de desembre, de la Generalitat, del Consell, en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, entre aquests l'exposició pública i l'audiència interessades i l'article 29 ter de la Llei 11/1994, de 27 de desembre, a proposta de la consellera d'Agricultura, Desenvolupament Rural, Emergència Climàtica i Transició Ecològica, sotmés al coneixement i l'informe del Consell Assessor i de Participació del Medi Ambient; obtingut l'informe preceptiu de l'Advocacia de la Generalitat i conforme amb el Consell Jurídic Consultiu de la Comunitat Valenciana, amb la deliberació prèvia del Consell, en la reunió del dia 10 de febrer de 2023  
  
  
  
Decrete  
  
Article 1. Objecte. Declaració de les zones especials de conservació, àmbit territorial i valors que motiven les seues declaracions  
1. És objecte del present decret declarar com a zones especials de conservació els llocs d'importància comunitària Llacuna de Salinas (ES5212006), Saler i Cabecicos de Villena (ES5212007), Maigmó i Serres de la Foia de Castalla (ES5212008), Arenal de Petrer (ES5212010) i Serra de Salinas (ES5213039), les delimitacions dels quals es descriuen de manera cartogràfica en l'annex I d'aquest decret, en desenvolupament de la Llei 42/2007, de 13 de desembre, del patrimoni natural i de la biodiversitat i la Llei 11/1994, de 27 de desembre, d'espais naturals protegits de la Comunitat Valenciana.  
2. Els hàbitats naturals d'interés comunitari i les espècies d'interés comunitari que en motiven la declaració s'especifiquen en l'annex II d'aquest decret, que conté la fitxa descriptiva de cada zona especial de conservació.  
  
Article 2. Norma de gestió  
1. S'aprova la norma de gestió que figura en l'annex V, de les zones especials de conservació Llacuna de Salinas (ES5212006), Saler i Cabecicos de Villena (ES5212007), Maigmó i Serres de la Foia de Castalla (ES5212008), Arenal de Petrer (ES5212010), Serra de Salinas (ES5213039) i de les zones d'especial protecció per a les aus Serra de Salinas (ES0000457), Maigmó i Serres de la Foia de Castalla (ES0000458), Riu Montnegre (ES0000460) i Cabeçó d'Or i la Grana (ES0000463) en els annexos III i IV.  
2. L'àmbit territorial de l'esmentada norma de gestió coincideix amb les ZEC i les ZEPA indicades en l'article 1 i en l'apartat anterior. Posteriorment podran delimitar-se, si es considera convenient i mitjançant la modificació d'aquest decret, àrees de connectivitat.  
3. La vigència de la norma de gestió esmentada és indefinida, sense perjudici que es puga revisar en qualsevol moment en funció del compliment dels objectius de conservació establits en aquesta.  
  
4. De conformitat amb el que indica l'article 47 quater de la Llei 11/1994, de 27 de desembre, la norma de gestió és vinculant tant per a les administracions públiques com per als particulars, i preval sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.  
  
5. La gestió de les zones especials de conservació i de la zona d'especial protecció per a les aus declarades en aquest decret l'exerciran els serveis de la conselleria competent en matèria de protecció de medi ambient.  
6. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions establits en la norma de gestió serà l'establit en la següent normativa estatal: la Llei 42/2007, de 13 de desembre, del patrimoni natural i de la biodiversitat, i la Llei 21/2013, de 9 de desembre, d'avaluació ambiental, així com en la normativa autonòmica que es detalla a continuació: Llei 11/1994, de 27 de desembre, de la Generalitat, d'espais naturals protegits de la Comunitat Valenciana, i Llei 2/1989, de 3 de març, de la Generalitat, d'impacte ambiental, o les lleis que les substituïsquen.  
  
  
Article 3. Règim de responsabilitat ambiental  
El règim de responsabilitat ambiental pels danys generats pels subjectes responsables a les espècies i els hàbitats que han motivat la declaració de les ZEC i ZEPA serà l'establit en la Llei 26/2007, de 23 d'octubre, de responsabilitat mediambiental, sense perjudici de l'aplicació, si és el cas, de les disposicions que contenen la Llei 42/2007, de 13 de desembre, del patrimoni natural i de la biodiversitat; la Llei 11/1994, de 27 de desembre, d'espais naturals protegits de la Comunitat Valenciana; la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, o les lleis que les substituïsquen.  
  
  
  
Disposicions addicionals  
  
Primera. Comunicació a la Comissió Europea  
Es faculta la persona titular de la direcció general competent en matèria de Xarxa Natura 2000 per a dur a terme els tràmits necessaris per a remetre el present decret al ministeri competent en matèria de medi ambient, a l'efecte de comunicar-ho a la Comissió Europea, de conformitat amb el que estableix l'article 45 de la Llei 42/2007, de 13 de desembre, de patrimoni natural i de la biodiversitat.  
Segona. Disponibilitat del document tècnic informatiu i justificatiu de la norma de gestió  
El document tècnic informatiu i justificatiu de la norma de gestió estarà disponible, per a consultar, en la pàgina web de la conselleria amb competències en matèria de medi ambient.  
  
Tercera. Previsions respecte de la contaminació de sòls  
En tot l'àmbit territorial de les ZEC i les ZEPA que són objecte d'aquest decret, serà un objectiu prioritari protegir els ecosistemes a l'efecte d'aplicar el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i els estàndards per a la declaració de sòls contaminats.  
  
  
Quarta. Zona de restricció de vol  
Ateses les molèsties detectades a aus incloses en l'annex IV de Llei 42/2007, de 13 de desembre, del patrimoni natural i de la biodiversitat, produïdes principalment per sobrevols a baixa altura i a maniobres d'helicòpters, l'òrgan gestor de la Xarxa Natura 2000 de la Comunitat Valenciana sol·licitarà a la Comissió Interministerial entre Defensa i Foment (CIDEFO) l'aprovació com a zona restringida per motius mediambientals l'àrea circumdant a l'embassament de Tibi dins de la Zona d'Especial Protecció per a les Aus (ZEPA) Riu Montnegre, a la província d'Alacant. Aquesta sol·licitud es tramitarà d'acord amb el que s'exposa en la disposició transitòria cinquena del Reial decret 1180/2018, de 21 de setembre, pel qual es desenvolupa el Reglament de l'aire i disposicions operatives per als serveis i procediments de navegació aèria. La delimitació d'aquesta àrea, les tipologies d'aeronaus, les altures de vol i altres consideracions objecte de la restricció es detallaran i es justificaran en la corresponent sol·licitud dirigida al CIDEFO.  
  
  
  
Disposició derogatòria  
  
Única. Derogació normativa   
Queden derogades totes les disposicions del mateix rang o d'un rang inferior que s'oposen al que disposa aquest decret.  
  
  
Disposicions finals  
  
Primera. Habilitació normativa  
S'autoritza la persona titular de la conselleria amb competències en matèria de medi ambient per a executar i desplegar aquest decret.   
  
  
Segona. Entrada en vigor  
Aquest decret entrarà en vigor l'endemà de publicar-se en el Diari Oficial de la Generalitat Valenciana.  
  
Alacant, 10 de febrer de 2023  
  
El president de la Generalitat  
XIMO PUIG I FERRER  
  
La consellera d'Agricultura, Desenvolupament  
Rural, Emergència Climàtica i Transició Ecològica  
ISAURA NAVARRO CASILLAS


Còpia Permalink ELI